FI Euroopan unionin virallinen lehti C 334/9

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

(2016/C 334/08)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”SPECK ALTO ADIGE” / ”SÜDTIROLER MARKENSPECK” / ”SÜDTIROLER SPECK”

EU-nro: PGI-IT-02125–14.3.2015

SAN ( ) SMM ( X )

1. Hakijaryhmä ja oikeutettu etu

Consorzio Tutela Speck Alto Adige Via Portici No 71 39100 Bolzano ITALIA Puhelin +39 0471/300381 Faksi +39 0471/302091 info@speck.it

Consorzio Tutela Speck Alto Adige on 14.10.2013 annetun maa- ja metsätalousministeriön asetuksen (decreto) nro 12511 13 §:n 1 momentin nojalla oikeutettu muutoshakemuksen tekemiseen.

2. Jäsenvaltio tai kolmas maa

Italia

3. Eritelmän kohta, jota / kohdat, joita muutos koskee

— ☐ Tuotteen nimi — ☐ Tuotteen kuvaus — ☐ Maantieteellinen alue — ☐ Alkuperätodisteet — ☒ Tuotantomenetelmä — ☐ Yhteys maantieteelliseen alueeseen — ☒ Merkitseminen — ☐ Muuta (täsmennettävä)

4. Muutoksen/muutosten tyyppi

— ☒ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EY) N:o 1151/2012 53 artiklan 2 kohdan kolmannen alakohdan mukaisesti. — ☐ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

Tuotantomenetelmä

Eritelmän 4 artikla

— Eritelmän 4 artiklan 8 kohta: ”8. Toimitushetkellä tuotteen sisälämpötilan on oltava 0–4 °C.” muutetaan seuraavasti: ”8. Toimitushetkellä tuotteen sisälämpötilan on oltava 0–7 °C.” Lämpötilan vaihteluväliä on suurennettu vastaamaan ”Speck Alto Adigen” tuotannossa käytettyjen tuoreiden kinkkujen yleisiä toimitusedellytyksiä. Tällä halutaan estää se, että kinkkuja kuljetettaisiin tuntuvasti alle 0 °C:n lämpötilassa, kuten saattaa käydä, jos lämpötilan vaihteluväli on kapeampi, esimerkiksi nykyinen 0–4 °C.

— Virke: ”kypsytettävä tiloissa, joiden lämpötila on 10–15 °C ja kosteuspitoisuus 60–90 %;” muutetaan seuraavasti: ”kypsytettävä tiloissa, joiden lämpötila on 10–16 °C ja kosteuspitoisuus 55–90 %;”. Kypsytystilojen lämpötila- ja kosteusolosuhteiden vaihteluväliä on suurennettu. Tarkoituksena on tehdä pieniä muutoksia sallimalla niin lämpötilan suurempi vaihteluväli, minkä avulla helpotetaan valmistusprosessin kannalta olennaisen tärkeän osmoosin aktivoitumista, kuin alhaisempi kosteuspitoisuus, joka on joskus tärkeä paremmaksi mukautumiseksi kypsytysprosessiin.

— Kohta: ”Kuivasuolaaminen ja -maustaminen on aloitettava neljän päivän kuluessa valmistuksen aloituspäivästä. Valmistuksen aloituspäivä on merkittävä pysyvin merkinnöin suoraan kuhunkin kokonaiseen kinkkuun niin, että päivä on luettavissa valmistusprosessiin päättymiseen saakka.” muutetaan seuraavasti: ”Kuivasuolaaminen ja -maustaminen on aloitettava neljän päivän kuluessa valmistuksen aloituspäivästä. Tuottajien on otettava käyttöön rekisteröintijärjestelmä, joka mahdollistaa kunkin kokonaisen kinkun osalta sen, että valmistuksen aloituspäivä ja maininta asianomaisesta yhdenmukaisesta erästä ovat selkeästi luettavissa valmistusprosessin päättymiseen saakka.” Tämän muutoksen ansiosta valmistajat voivat hyödyntää nykyaikaisempia menetelmiä kokonaisten kinkkujen yksilöimiseksi noudattaen yrityksen sisäisiä jäljitettävyysmenettelyjä sen sijaan, että olisi noudatettava aikaa vievää ja epäsystemaattista menettelyä, jossa kamaraan leimataan päivämäärä. Valmistajat voivat hyödyntää kaikkia teknologisen kehityksen ansiosta nykyisin käytettävissä olevia ratkaisuja, mikä hyödyttää koko valmistusprosessia.

Eritelmän 5 artikla

— Kohta: ”’Speck Alto Adige SMM’/’Südtiroler Markenspeck SMM’/’Südtiroler Speck SMM’ on kuivasuolattava paikallisten käytänteiden ja perinteiden mukaisesti tiloissa, joissa on riittävä ilmanvaihto, lämpötila on 10–15 °C ja kosteuspitoisuus on 60–90 %.” muutetaan seuraavasti: ”’Speck Alto Adige SMM’/’Südtiroler Markenspeck SMM’/’Südtiroler Speck SMM’ on kuivasuolattava paikallisten käytänteiden ja perinteiden mukaisesti tiloissa, joissa on riittävä ilmanvaihto, lämpötila on 10–16 °C ja kosteuspitoisuus on 55–90 %.” Muutoksessa otetaan huomioon 4 artiklassa tarkoitetut tuotantoympäristön lämpötila- ja kosteusolosuhteiden muutokset.

— Kohta: ”Kinkkujen on menetettävä painoaan painoluokasta riippuen vähintään 35 prosenttia seuraavasti: Kokonaisen kinkun paino kilogrammoina Vähimmäiskesto 35 %:n painonmenetyksen saavuttamiseksi Kuivasuolauksen vähimmäiskesto viikkoina 3,4 < 4,3 vähintään 15 viikkoa vähintään 20 viikkoa 4,3 < 4,9 vähintään 17 viikkoa vähintään 22 viikkoa 4,9 < 5,5 vähintään 18 viikkoa vähintään 24 viikkoa 5,5 < 6,0 vähintään 20 viikkoa vähintään 26 viikkoa 6,0 < 6,5 vähintään 21 viikkoa vähintään 28 viikkoa 6,5 < 7,0 vähintään 23 viikkoa vähintään 30 viikkoa 7,0 < 7,5 vähintään 24 viikkoa vähintään 32 viikkoa” muutetaan seuraavasti: ”Kinkkujen on menetettävä painoaan vähintään 35 prosenttia alla olevassa taulukossa painoluokan mukaan esitetyn kuivasuolauksen vähimmäiskeston aikana: Kokonaisen kinkun paino kilogrammoina Kypsytyksen aloittamisajankohta laskettuna kuivasuolauksen aloittamisesta Kuivasuolauksen vähimmäiskesto viikkoina 3,4 < 4,3 vähintään 15 viikkoa vähintään 20 viikkoa 4,3 < 4,9 vähintään 17 viikkoa vähintään 22 viikkoa 4,9 < 5,5 vähintään 18 viikkoa vähintään 24 viikkoa 5,5 < 6,0 vähintään 20 viikkoa vähintään 26 viikkoa 6,0 < 6,5 vähintään 21 viikkoa vähintään 28 viikkoa 6,5 < 7,0 vähintään 23 viikkoa vähintään 30 viikkoa 7,0 < 7,5 vähintään 24 viikkoa vähintään 32 viikkoa Kun kinkku on menettänyt painostaan 35 prosenttia, sitä voidaan kypsyttää yllä olevassa taulukossa painoluokan mukaan viikkoina esitetystä ajankohdasta alkaen.” Valmistajien näkemyksen mukaan oli mainittava, että vähimmäisvaatimuksena oleva 35 prosentin painonmenetys on saavutettava nykyisessä eritelmässä olevan taulukon kolmannessa sarakkeessa vahvistetun kuivasuolauksen vähimmäisajan kuluessa, ja korvattava taulukon keskimmäisen sarakkeen otsikko ”Vähimmäiskesto 35 %:n painonmenetyksen saavuttamiseksi” otsikolla ”Kypsytyksen aloittamisajankohta laskettuna kuivasuolauksen aloittamisesta”. Seuraavassa kohdassa selitettäisiin edellytykset kypsytyksen aloittamiselle. Näin ollen poistetaan velvoite, että kinkkujen on menetettävä painoaan tietty vähimmäismäärä tietyn ajan kuluessa, ja kypsytysvaihe sisällytetään kuivasuolausprosessiin, jonka kesto pysyy muuttumattomana. Kypsytysvaihe alkaa, kun on kulunut tietty määrä viikkoja kuivasuolausprosessin aloittamisesta. Tämä aika riippuu painosta, ja se ilmoitetaan taulukon toisessa sarakkeessa. Kun kypsytysajanjakso on näin täsmennetty, tuottajat voivat noudattaa tiettyjä jäljempänä kuvattuja hyviä käytäntöjä, jotta tuote saa erityisominaisuutensa.

— Tämän muutoksen seurauksena tuote-eritelmään lisättiin erityinen kypsytysvaiheen kuvaus. ”Kypsytys tapahtuu sen jälkeen, kun kinkku on menettänyt painoaan tietyn vähimmäismäärän, ja ennen kuin kuivasuolausprosessin vähimmäiskesto on saavutettu. Kypsytyksen avulla tuotteen on tarkoitus saada tuote-eritelmän 6 artiklassa kuvatut ominaisuutensa, kunhan on todettu, että kinkku on menettänyt painoaan tietyn määrän. Kypsytysprosessin aikana käytetään erityistä suojaavaa kelmua, joka on elintarvikkeille turvallista.” Tässä kohdassa vahvistetaan selkeämmin kypsytysvaiheen edellytykset. Kypsytyksen aikana tuote on kääritty suojaavaan kelmuun, jonka ansiosta se pehmenee ja saa tarkoituksenmukaisen rakenteen, eikä kuivia reunoja tai uurteita synny eikä kinkun muoto vääristy, vaikka kinkku menettää painoaan.

— Virke: ”Painoilla viitataan sekä yksittäisten kinkkujen painoon että asianomaisen tuotantoerän keskimääräiseen painoon.” muutetaan seuraavasti: ”Painoilla viitataan asianomaisen tuotantoerän keskimääräiseen painoon.” Näin paino voidaan määrittää yksiselitteisesti niin, että perusteena on tuotanto-erä, eivätkä enää yksittäiset kinkut. Näin tämä valmistusvaihe yksinkertaistuu ja yhdenmukaistuu muiden vaiheiden kanssa, joissa tuotantoerät ovat samoin viitearvona.

— Virke: ”Koko kuivasuolausprosessin ajan Speck Alto Adige SMM/Südtiroler Markenspeck SMM/Südtiroler Speck SMM -tuotteen sisälämpötila voi vaihdella ainoastaan 10 ja 15 °C:n välillä.” muutetaan seuraavasti: ”Koko kuivasuolausprosessin ajan Speck Alto Adige SMM/Südtiroler Markenspeck SMM/Südtiroler Speck SMM -tuotteen sisälämpötila voi vaihdella ainoastaan 10 ja 16 °C:n välillä.” Muutoksessa otetaan huomioon 4 artiklassa tarkoitetut tuotantoympäristön lämpötila- ja kosteusolosuhteiden muutokset.

Eritelmän 8 artikla

— Virke: ”Tämän eritelmän vaatimukset täyttävät kokonaiset kinkut on merkittävä vähintään neljällä lähtemättömällä merkillä kamaraan pakollisen kuivasuolausprosessin päätyttyä, kun kinkku on menettänyt painostaan vähintään 35 %;” muutetaan seuraavasti: ”Tämän eritelmän vaatimukset täyttävät kokonaiset kinkut on merkittävä vähintään yhdellä lähtemättömällä merkillä kamaraan pakollisen kuivasuolausprosessin päätyttyä, kun kinkku on menettänyt painostaan vähintään 35 %;”. Lähtemätön merkki merkitään kamaraan kerran, ei neljää kertaa. Tällä muutoksella vastataan tiettyjen Speck Alto Adige SMM/Südtiroler Markenspeck SMM/Südtiroler Speck SMM -tuotteen tuottajien toiveeseen, sillä heidän tuotteensa ovat esipakattuja ja paloiksi leikattuja. Useimmat tuotteet pidetään kaupan esipakattuina tai paloiksi leikattuina. Tällöin kaikki tuotetiedot, myös logo, ovat etiketissä, joka on painettu nelivärisenä ja erottuu sen vuoksi paremmin kuin tummanruskea merkki kamarassa, joka on jo sekin tumma. Useaan kertaan merkitsemisellä ei enää myöskään ole merkitystä, sillä kinkku voidaan leikata jopa 30 osaan tai myös viipaloida. Merkin laittaminen vain kertaalleen kamaraan myös yksinkertaistaa tuotantoa ja riittää varmistamaan tuotteen alkuperän, kun tuote siirretään laitoksen sisällä tai välivaiheen kautta jalostukseen, siihen saakka kun tuote lopulta leikataan paloiksi ja pakataan.

— Kohta: ”Tässä merkissä on seuraavanlainen lineaarinen kehys, jonka alaosassa on tyylitelty piirros vuorista ja yläosassa ilmaisu ’Südtirol’: ” muutetaan seuraavasti: ”Tämä merkki on seuraavanlainen kuvio, jonka keskiosassa on tyylitelty kuva vuorista ja vuorten yläpuolella ilmaisu ’Südtirol’: ” Muutoksen tarkoituksena on uudistaa merkkiä parantamaan sen ja tuotelogon näkyvyyttä.

— Virke: ”Se on merkittävä etikettiin selkein ja lähtemättömin kirjaimin, jotka erottuvat selvästi muista etiketissä olevista tiedoista, ja nimityksen jäljessä on oltava ilmaisu ’suojattu maantieteellinen merkintä’ ja vastaava tunnus ’IGP’ (SMM), jotka on käännettävä kielelle, jolla tuotetta markkinoidaan.” muutetaan seuraavasti: ”Se on merkittävä etikettiin selkein ja lähtemättömin kirjaimin, jotka erottuvat selvästi muista etiketissä olevista tiedoista, ja nimityksen jäljessä on oltava ilmaisu ’suojattu maantieteellinen merkintä’ ja/tai vastaava tunnus ’IGP’ (SMM), jotka on käännettävä kielelle, jolla tuotetta markkinoidaan.” Tämän muutoksen ansiosta voidaan käyttää lyhennettä ”SMM” ilmaisun ”suojattu maantieteellinen merkintä” sijaan asetuksen (EU) N:o 1151/2012 mukaisesti.

— Kohdat: ”Kuvio, jossa keskellä on suorakaiteen muotoinen kenttä, jonka sivut ovat kaarevat ja jossa on ilmaisu ’SÜDTIROL’ tyylitellyin isoin kirjaimin tyylitellyn monivärisen vuoriketjun yläpuolella; molemmilla puolin on tyylitellyt tammenterhot vaaka-akselilla; ylemmän kaarevan reunan myötäisesti on kirjoitettu ilmaisu ’Speck Alto Adige I.G.P Südtiroler Speck I.G.P’ tyylitellyin kirjaimin ja alemman kaarevan reuna myötäisesti on kirjoitettu ilmaisu ’Indicazione Geografica Protetta Geschützte Geographische Angabe’ tyylitellyin kirjaimin; kuvion reunoilla on koristeellinen rajaus, jossa on reunan suuntainen viiva ja kolmiterälehtisten symbolien jono; koko kuviota ympäröi kuvion reunojen suuntainen valkoinen rajaus. Logon keskellä olevat värilliset osat tuotetaan CMYK-neliväripainatuksena ja tummanvihreä tuotetaan Pantone 575C- tai Pantone 3435C -värillä käyttäen asianmukaisia painolaattoja;” muutetaan seuraavasti: ”Logo on kuvio, joka keskellä on suorakaiteen muotoinen kenttä, jonka ylä- ja alareunat ovat kuperat ja jota reunustaa viiva. Suorakaiteen sisällä on valkoista taustaa vasten monivärinen tyylitelty vuoriketju, jonka yläpuolella on tyylitelty ilmaisu ’SÜDTIROL’. Samansuuntaisesti kaarevien reunojen kanssa on yläosassa ilmaisu ’Südtiroler Speck g.g.A.’ ja alaosassa ilmaisu ’Alto Adige Speck IGP’, nekin tyylitellyin kirjaimin. Kuvion koristeellisessa reunassa on valkoisen reunaviivan suuntainen pistejono. Logon keskellä olevat värilliset osat tuotetaan CMYK-neliväripainatuksena ja vihreät osat Pantone 575C- tai Pantone 3435C -värillä.” Tuotelogoa on uudistettu tekemällä nimeen liittyvistä osista selkeämmin erottuvat. Logon kuvausta ja graafisia piirteitä on myös uudistettu.

YHTENÄINEN ASIAKIRJA

”SPECK ALTO ADIGE” / ”SÜDTIROLER MARKENSPECK” / ”SÜDTIROLER SPECK”

EU-nro: PGI-IT-02125–14.3.2015

SAN ( ) SMM ( X )

1. Nimi (nimet)

”Speck Alto Adige” / ”Südtiroler Markenspeck” / ”Südtiroler Speck”

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.2 – Lihavalmisteet (kuumennetut, suolatut, savustetut jne.)

3.2 Kuvaus 1 kohdassa nimetystä tuotteesta

”Speck Alto Adige” (italiaksi), ”Südtiroler Markenspeck” / ”Südtiroler Speck” (saksaksi) saadaan luuttomaksi leikatusta siankinkusta, joka on kevyesti suolattu ja maustettu, kylmäsavustettu tähän tarkoitukseen varatuissa tiloissa enintään 20 °C:n lämpötilassa ja hyvin kuivakypsytetty noudattaen paikallisia tapoja ja perinteitä ja jolla on erityiset aistinvaraiset ominaisuudet.

Speck Alto Adige, Südtiroler Markenspeck tai Südtiroler Speck on kulutukseen saatettaessa ulkopinnaltaan ruskea mutta leikkauspinnaltaan punainen ja osittain vaaleanpunertava. Sen tuoksu on savuinen, aromaattinen ja miellyttävä ja maku tuotteelle ominainen ja voimakas. Tuotteella on seuraavat kemialliset, fysikaalis-kemialliset ja mikrobiologiset ominaisuudet:

Kokonaisproteiini vähintään 20 %

Vesi/proteiinisuhde enintään 2,0

Rasva/proteiinisuhde enintään 1,5

Natriumkloridia enintään 5 %

Kaliumnitraattia alle 150 mg/kg;

Natriumnitriittiä alle 50 mg/kg

Mesofiilinen mikrobipitoisuus standardin UNI ISO 4833 (2003) mukainen

Maitohappobakteereita enintään 1 × 108 pesäkkeitä muodostavaa yksikköä grammassa.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Tuotteen Speck Alto Adige, Südtiroler Markenspeck tai Südtiroler Speck valmistukseen käytettyjen kokonaisten kinkkujen painon on ennen luuttomaksi leikkaamista oltava vähintään 10,5 kg. Luuttomaksi leikattuina ja käsiteltyinä kinkkujen (tunnetaan myös nimellä ”baffe”) vähimmäispainon on oltava 5,2 kg. Toimitushetkellä tuotteen sisälämpötilan on oltava 0–7 °C.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

”Speck Alto Adige SMM”/”Südtiroler Markenspeck SMM”/”Südtiroler Speck SMM” on käsiteltävä perinteisen menetelmän mukaisesti siten, että mukana voi olla paisti, suolattava ja maustettava kuivana, savustettava ja kuivattava enintään 20 °C:n lämpötilassa sekä kypsytettävä tiloissa, joiden lämpötila on 10–16 °C ja kosteuspitoisuus 55–90 %.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

”Speck Alto Adige”/”Südtiroler Markenspeck”/”Südtiroler Speck” voidaan saattaa kulutukseen pakkaamattomana, tyhjiöpakattuna, suojakaasuun pakattuna, kokonaisena, viipaleina tai siivuina.

Speck Alto Adige/Südtiroler Markenspeck/Südtiroler Speck -tuotteen annostelun, viipaloinnin ja pakkaamisen on tapahduttava yksinomaan 4 kohdassa tarkoitetulla tuotantoalueella, jotta tuotteelle ominaisen aromin ja miedoimpienkin makuvivahteiden säilyminen voidaan taata lopullisille kuluttajille.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Suojatun maantieteellisen merkinnän ”Speck Alto Adige”/”Südtiroler Markenspeck”/”Südtiroler Speck” nimeä ei saa kääntää muille kielille.

Se on merkittävä etikettiin selkein ja lähtemättömin kirjaimin, jotka erottuvat selvästi muista etiketissä olevista tiedoista, ja nimityksen jäljessä on oltava ilmaisu ”suojattu maantieteellinen merkintä” ja/tai vastaava tunnus ”IGP” (SMM), jotka on käännettävä kielelle, jolla tuotetta markkinoidaan.

Jokaisessa etiketissä on oltava SMM-tuotteen ”Speck Alto Adige”/”Südtiroler Markenspeck”/”Südtiroler Speck” logo.

Lisäksi hyväksytään lisämaininta ”prodotto di montagna” (vuoristotuote), jos tuotanto tapahtuu vähintään 600 metrin korkeudessa merenpinnasta sijaitsevilla alueilla, jotka on siis luokiteltu maantieteellisesti vuoristoalueiksi.

4. Maantieteellisen alueen tarkka rajaus

Siankinkun valmistus ja jalostus tapahtuu yksinomaan Bolzano-Alto Adigen autonomisen maakunnan alueella sijaitsevissa yrityksissä.

5. Yhteys maantieteelliseen alueeseen

SMM-merkinnän saaneen Speck Alto Adige/Südtiroler Markenspeck/Südtiroler Speck -tuotteen koko tuotantoalue on vuoristoseutua. Kyseisen alueen ilmasto on lukemattomien alppilaaksojen halki puhaltavien vaihtelevien tuulten ansiosta keskimääräisen kuiva, ja alueella on yli 300 aurinkoista päivää vuodessa.

Välimerellinen ja keskieurooppalainen kulttuuri ovat aina kohdanneet tällä alueella, joten edellytykset ovat olleet suotuisat sellaisen säilöntämenetelmän kehittämiselle, jossa yhdistyvät keskieurooppalaisen perinteen mukainen savustus ja Välimeren alueella harjoitettu kuivakypsytys.

”Speck Alto Adige”/”Südtiroler Markenspeck”/”Südtiroler Speck” on, toisin kuin Pojoen alueen kinkut, saatu luuttomaksi leikatusta, osittain paljaasta ja litteästä siankinkusta, joka on savustettu ja kuivattu. Sen ulkonäkö poikkeaa muista kinkuista savustuksen aikaansaaman ruskean ulkopinnan ansiosta. Leikattaessa tuotteen vähärasvainen osa on väriltään punaista, kun taas rasvainen osa on hienostuneen vaaleanpunertavaa. Speck Alto Adige/Südtiroler Markenspeck/Südtiroler Speck -tuotteen tuoksu on kuivatulle lihalle ominainen, ja siinä on miellyttävä savun aromi. Lihan maku on voimakas muttei suolainen.

Syy-seuraussuhde, joka yhdistää SMM-nimityksellä ”Speck Alto Adige”/”Südtiroler Markenspeck”/”Südtiroler Speck” varustetun tuotteen tuotantoalueeseensa, perustuu Alto Adigen alueen erityisiin mikroilmasto-olosuhteisiin, joita Etelä-Tirolin historiallis-kulttuurisella alueella on osattu hyödyntää. Kyseinen raja-alue on aina muodostanut historiallisen, etnisen, taloudellisen ja kulttuurisen siirtymäalueen Pohjois-Euroopan ja eteläisten Alppien välillä ja ollut sen vuoksi vastaanottavainen näiden molempien kehittyvien alueiden vaikutuksille. Alto Adigen laaksoissa puhaltavat vuoriston etelä- ja pohjoisrinteiltä saapuvat tuulet tekevät ilmastosta erityisen soveltuvan Speck Alto Adige/Südtiroler Markenspeck/Südtiroler Speck -tuotteen kuivaukselle, mikä on edistänyt kyseisen, vuoristotilojen alppiperinteestä kumpuavan lihanvalmistusmenetelmän vakiintumista. Tässä säilöntämenetelmässä yhdistyvät Pohjoismaista perua oleva voimakas savustusmenetelmä Pojoen alueen perinteen mukaiseen suolaukseen ja luonnollisissa olosuhteissa tapahtuvaan hitaaseen kuivattamiseen: tulokseksi on saatu maultaan erittäin tasapainoinen tuote, joka on miedompi kuin Pohjois-Euroopan voimakkaasti savustetut kinkut ja voimakkaampi kuin Välimeren alueet miedonmakuiset kinkut, joka on täysin kypsytetty ja joka on ensimmäisten valmistusvaiheiden ja kuivauksen aikana imenyt itseensä ympäröivän ilman tuoksuja. Myös näistä syistä Speck Alto Adige/Südtiroler Markenspeck/Südtiroler Speck on tunnettu alkuperäalueelleen tunnusomaisena tuotteena.

Eritelmän julkaisutiedot

(tämän asetuksen 6 artiklan 1 kohdan toinen alakohta)

Italian hallitus aloitti kansallisen vastaväitemenettelyn julkaisemalla 18. tammikuuta 2016 Italian tasavallan virallisen lehden numerossa 13 ehdotuksen SMM-nimityksen ”Speck Alto Adige”/”Südtiroler Markenspeck”/”Südtiroler Speck” hyväksymiseksi.

Eritelmän täydellinen teksti on saatavissa internetosoitteessa http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maa- ja metsätalousministeriön kotisivulle (www.politicheagricole.it), valitsemalla ensin ”Prodotti DOP IGP” (ylhäällä oikealla), sen jälkeen ”Prodotti DOP IGP STG” (näytön vasemmassa laidassa) ja lopuksi ”Disciplinari di Produzione all’esame dell’UE”.

(1) EUVL L 343, 14.12.2012, s. 1.